陪毛君夜遊北園
作者：蘇轍
朝代：宋

paragraphs: 池塘草生春尚淺，桃李飛花初片片。
一尊花下夜忘歸，燈火尋春畏春晚。
春風暗度人不知，滿園紅白已離披。
江南春雨少晴日，露坐青天能幾時。
折花只恐傷花意，携客就花花定喜。
落蕊飄香翠袖中，交柯接葉燈光裏。
雨練風柔雪不如，精神炫轉影扶疏。
夜看飛燕勝朝日，月暗還須明月珠。
美人勸我殊非惡，明日雨來無此樂。
醉歸不用怕山公，馬上接䍦先倒著。